

 **REPUBLIKA HRVATSKA**

**BRODSKO-POSAVSKA ŽUPANIJA**

 **OPĆINA GARČIN**

**IZVJEŠĆE**

**O RADU NAČELNIKA OPĆINE GARČIN**

**ZA RAZDOBLJE SIJEČANJ - LIPANJ 2016.**

**IZVJEŠĆE**

**O RADU NAČELNIKA OPĆINE GARČIN**

**ZA RAZDOBLJE SIJEČANJ - LIPANJ 2016.**

U skladu s odredbama Zakona o lokalnoj i područnoj (regionalnoj) samoupravi i Statutom Općine Garčin podnosim Općinskom vijeću općine Garčin Izvješće o radu za razdoblje siječanj - lipanj 2016. godine čime ispunjavam zakonsku i statutarnu obvezu da kao čelnik jedinice lokalne samouprave dva puta godišnje dajem detaljan prikaz svog rada kao nositelja izvršne vlasti.

Ovim Izvješćem obuhvaćeni su važniji projekti, mjere i aktivnosti u prvoj polovici 2016. godine, odnosno informacije pripremljene u Jedinstvenom upravnom odjelu, pa se u nastavku daje pregled djelovanja načelnika po pojedinim područjima.

Općina Garčin, kao jedinica lokalne samouprave, obavlja poslove lokalnog značaja kojima se neposredno ostvaruju potrebe građana, a to obuhvaća:

* uređenje naselja i stanovanje,
* prostorno i urbanističko planiranje,
* komunalno gospodarstvo,
* brigu o djeci,
* socijalnu skrb,
* primarnu zdravstvenu zaštitu,
* odgoj i osnovno obrazovanje,
* kulturu, tjelesnu kulturu i šport,
* zaštitu potrošača,
* zaštitu i unapređenje prirodnog okoliša,
* protupožarnu i civilnu zaštitu,
* promet na svom području,
* ostale poslove sukladno posebnim zakonima.

Svi poslovi obavljani su sukladno zakonima, u suradnji sa zamjenikom načelnika, pročelnikom, administrativnom tajnicom i računovodstvenom referenticom. Financijska sredstva su racionalno i štedljivo raspoređivana u namjeri zadovoljavanja svih potreba i prioriteta za funkcioniranje lokalne zajednice.

Rad načelnika, odnosno izvršne vlasti u Općini Garčin podijeljen je prema sljedećim aktivnostima:

* donošenje akata i predlaganje akata prema Općinskom vijeću,
* funkcioniranje izvršne vlasti kroz djelovanje Jedinstvenog upravnog odjela.

O samoj kvaliteti poslova, prijedloga, zaključaka, smjernica odluka i općih akata koji proizlaze iz samoupravnog djelokruga, a koji su izvršeni, ostvareni ili realizirani može se zaključiti i analizirati po pojedinim područjima u nastavku izvješća.

**DONOŠENJE AKATA I PREDLAGANJE AKATA PREMA OPĆINSKOM VIJEĆU**

Načelnik Općine Garčin podnio je Općinskom vijeću na raspravu i prihvaćanje sljedeće akte:

* Izvješće o vršenju komunalne usluge održavanja groblja
* Izvješće o izvršavanju koncesije odvoza otpada
* Izvješće o radu načelnika općine Garčina za razdoblje srpanj-prosinac 2015.
* Odluka o odabiru najpovoljnije ponude za održavanje nerazvrstanih cesta na području općine Garčin po provedenom natječaju
* Prijedlog i donošenje Odluke o raspoređivanju sredstava za financiranje političkih stranaka zastupljenih u Općinskom vijeću općine Garčin za 2016.
* Prijedlog i donošenje Odluke o zakupu i kupoprodaji poslovnih prostora u vlasništvu Općine Garčin
* zahtjev Autoprijevoznika Ilije Vukoje iz Slavonskog Broda za prodaju građevinskih čestica u PZ Zadubravlje
* zahtjev za rad mrtvozornika u općini Garčina
* Prijedlozi za dodjelu županijskih javnih priznanja
* raskid Ugovora o zakupu poljoprivrednog zemljišta – Josip Kljus
* Godišnji izvještaj o ostvarenju proračuna Općine Garčin za 2015.g. i Odluka o raspodjeli rezultata poslovanja na dan 31.12.2015.
* Izvješće o godišnjem popisu dugotrajne imovine, sitnog inventara, novčanih sredstava te obveza i potraživanja Općine Garčin sa stanjem 31.12.2015.
* Izvješće o ostvarenju Programa vatrogastva i zaštite od požara i civilne zaštite za koje se sredstva izdvajaju iz proračuna Općine Garčin za 2015.
* Izvješće o ostvarenju Programa javnih potreba školstva za koje se sredstava izdvajaju iza proračuna Općine Garčin za 2015.
* Izvješće o realizaciji Programa održavanja komunalne infrastrukture na području Općine Garčin u 2015.
* Izvješće o realizaciji Programa kapitalnih ulaganja i dodatnih ulaganja na nefinancijskoj imovini na području Općine Garčin za 2015.
* Izvješće o realizaciji Programa gradnje objekata i uređaja komunalne infrastrukture u Općini Garčin za 2015.
* Izmjene i dopune Odluke o trgovini na malo izvan prodavaonica na području Općine Garčin
* Prijedlog i donošenje odluke o organizaciji programa Male škole na području Općine Garčin
* Izvješće o stanju sigurnosti na području općine Garčin u 2015.
* Izvješće o provedbi Plana gospodarenja otpadom za 2015.
* Caffe bar „Alta“ Garčin – zamolba za ustupanje nekretnina
* Izmjene i dopune Odluke o Poslovnoj zoni Trnjani – Klokočevik
* Izmjene i dopune Odluke o stambenom zbrinjavanju i komunalnom opremanju građevinskog zemljišta za hrvatske branitelje iz Domovinskog rata i članove njihovih obitelji
* Izmjene i dopune Odluke o dodjeli jednokratne novčane pomoći roditeljima novorođenog djeteta
* Rješavanje imovinsko-pravnih odnosa za javno dobro u centru Garčina
* Raskid privremenog kupoprodajnog ugovora – RGF Exclusive furniture
* Donošenje Odluke o raspisivanju natječaja za prodaju čestice broj 4 u PZ Zadubravlje
* Izmjene i dopune Odluke o prijedlogu mrtvozornika na području općine Garčin

Načelnik kao izvršno tijelo Općine Garčin u predmetnom razdoblju donio je 184 rješenja, odluka i zaključaka, od kojih se velika većina odnosi na postupke sukladno Zakonu o proračunu.

U funkciji općinskog načelnika bio sam nazočan na svim sjednicama Općinskog vijeća, te sam podnosio izvješća o radu u periodu između dvije sjednice i sudjelovao u raspravama prije donošenja odluka.

Stručnu administrativnu i savjetodavnu pomoć pružali smo putem Jedinstvenog upravnog odjela za sve udruge, te smo rješavali zamolbe i zahtjeve mještana koji su u nadležnosti lokalne samouprave i u skladu sa zakonskim i statutarnim odredbama.

**PRORAČUN I FINANCIJE**

Područje proračuna i financija obavljano je prema Zakonu o proračunu, Zakonu o financiranju jedinica lokalne i područne (regionalne) samouprave, Zakonu o lokalnoj i područnoj (regionalnoj) samoupravi, Zakonu o javnoj nabavi, Statutu Općine Garčin te ostalim propisima i općim aktima Općinskog vijeća.

Područje proračuna i financija te financiranje lokalne jedinice je vrlo važno za realizaciju planova, programa i projekata koji se provode u samoupravnom djelokrugu općine i poslovima od lokalnog značaja.

Izvorna sredstva, temeljem Zakona o proračunu, Zakonu o financiranju jedinica lokalne i područne (regionalne) samouprave i Zakonu o lokalnoj i područnoj (regionalnoj) samoupravi su od lokalnih poreza, prireza, komunalne naknade, komunalnog doprinosa zakupa i prodaje državnog poljoprivrednog zemljišta, zakupa poslovnog prostora i ostalih prihoda.

Tijekom predmetnog razdoblja, putem Jedinstvenog upravnog odjela slane su opomene pred tužbu za dužnicima za zakup poslovnog prostora, komunalne naknade i zakupa državnog poljoprivrednog zemljišta. Također su provođeni ovršni postupci prema dužnicima komunalne naknade i zakupa državnog poljoprivrednog zemljišta.

**Korištenje proračunskih sredstava**

 Proračunska sredstva korištena su sukladno odredbama o Proračunu i Odluke o izvršavanju proračuna Općine Garčin za 2016. godinu, te za namjene utvrđene u Posebnom dijelu Proračuna

 U okruženju šire gospodarske recesije koja se odražava i na našu općinu vodilo se računa o prioritetnim poslovima iz propisane nadležnosti općine, te se djelovalo u cilju suzbijanja krize i osiguranja solventnosti proračuna.

**Izvješće o provedenim postupcima javne nabave**

 Općina Garčin je kao javni naručitelj obveznik primjene Zakona o javnoj nabavi u svim postupcima nabave čija je procijenjena vrijednost nabave jednaka ili veća od 200.000,00 kuna za robe i usluge odnosno 500.000,00 kn za radove. Tijekom predmetnog razdoblja nije proveden niti jedan postupak prema Zakonu o javnoj nabavi.

 Za procijenjenu vrijednost nabave ispod gore navedenih vrijednosti provodi se postupak sukladno pravilniku o provedbi postupaka nabave bagatelne vrijednosti.

 Postupak izrade, donošenja i objave Plana nabave Općine Garčin za 2016. godinu u potpunosti je usklađen s odredbama Zakona o javnoj nabavi.

 Zakon o javnoj nabavi uveo je obvezu vođenja i objave registra sklopljenih ugovora i okvirnih sporazuma kojim su naručitelji obvezni staviti javnosti na raspolaganje zakonom propisane podatke o sklopljenim ugovorima i okvirnim sporazumima i iste ažurirati najmanje svakih šest mjeseci. Općina Garčin je na svojim internetskim stranicama objavila Registar sklopljenih ugovora i Ministarstvu gospodarstva dostavila podatke o internetskim stranicama na kojima je registar objavljen.

**POLJOPRIVREDA, VODOPRIVREDA I ŠUMARSTVO**

 Poljoprivreda je strateška grana gospodarstva u našoj Općini, koja zahtijeva posebnu pažnju i aktivnosti kroz praćenje raspolaganja državnim poljoprivrednim zemljištem, naplate zakupa i prodaje zemljišta, povrata zemljišta i rješavanje imovinsko-pravnih problema.

 Sve poslove u vezi raspolaganja poljoprivrednim zemljištem u vlasništvu RH preuzela je Agencija za poljoprivredno zemljište, a u tijeku su aktivnosti oko zaključivanja privremenih ugovora o zakupu te naplata dugovanja po osnovi zakupa.

 Vrše se i pripreme za novi natječaj za zakup poljoprivrednog zemljišta u vlasništvu RH koje još nije u zakupu, a na natječaj bi išlo i zemljište dano u zakup prema privremenim ugovorima. Očekuje se da bi natječaj mogao biti do kraja ove godine, ovisno o aktivnostima Agencije za poljoprivredno zemljište, koja je ovlaštena pripremiti i provesti natječaj te suglasnosti Ministarstva poljoprivrede.

**GOSPODARSTVO I PODUZETNIŠTVO**

U okviru nadležnosti i ovlasti, a u skladu sa zakonskim propisima praćeno je stanje u gospodarstvu, razmatrani su problemi i poduzimane su određene mjere za unaprjeđivanje stanja u gospodarstvu.

Zaključeno je 12 ugovora o nabavi radova, roba i usluga:

|  |  |  |  |
| --- | --- | --- | --- |
| Rb | PREDMET UGOVORA | Datum sklapanja ugovora | Naziv ponuditelja s kojim je sklopljen ugovor |
| Rok sklapanja ugovora |
| 1. | Sufinanciranje troškova javnog prijevoza redovitih učenika srednjih škola | 25.1.2016. | HŽPP d. o. o. |
| 15.6.2016. |
| 2. | Opskrba prirodnim plinom | 1.10.2016. | PLIN-PROJEKT d. o. o. |
| 30.9.2017. |
| 3. | Nabavka LED rasvjetnih tijela | 28.1.2016. | DETAS d. o. o. |
|  28.3.2016. |
| 4. | Deratizacija | 15.2.2016 | ECO-ENERGY d. o. o. |
| 15.4.2016. |
| 5. | Brodski vjesnik | 4.1.2016. | Media plan d. o. o. |
|  31.12.2016. |
| 6. | Realizacija programa male škole | 1.3.2016. | Dječji vrtić IVAČNICA Oriovac |
| 31.5.2016.  |
| 7. | Održavanje nerazvrstanih cesta | 15.2.2016. | PRIJEVOZ RAŠIĆ d. o. o. |
|  31.12.2019. |
| 8. | Održavanje groblja | 1.4.2016. | RUNOLIST d. o. o. |
| 31.3.2020. |
| 9. | Nabavka LED rasvjetnih tijela | 28.1.2016. | DETAS d. o. o. |
| 21.5.2016. |
| 10. | Geodetsko snimanje cesta | 17.5.2016. | GEO LEGAL d. o. o. |
| 30.9.2016. |
| 11. | Elaborat učinkovitosti šumskih prometnica | 8.6.2016. | SALIX PLAN d. o. o. |
| 30.6.2016. |
| 12. | Izgradnja vodovoda i kanalizacije | 31.5.2016 | VODOVOD d. o. o. |
| 31.12..2016. |

Također je izdano i 68 narudžbenica za nabavku radova, roba i usluga bagatelne vrijednosti.

Općina Garčin je član Lokalne akcijske grupe (LAG) Slavonska ravnica te redovito sudjeluje u radu.

U suradnji s Hrvatskim zavodom za zapošljavanje obavljaju se javni radovi. Radovi u mjeri javnog rada: Pomoć u kući, traju od 1. travnja, a završavaju 30. rujna 2016., a zaposleno je 17 osoba s područja općine.

Podnesen je zahtjev za zapošljavanje 5 osoba u programu javnih radova: Mladi za EU – Suradnici na EU projektima u nevladinom sektoru.

Podnesen je zahtjev za zapošljavanje 4 osobe u programu stručnog osposobljavanja bez zasnivanja radnog odnosa.

Podnesen je zahtjev za zapošljavanje 10 osoba u programu Radom za zajednicu i sebe.

**GRADITELJSTVO, STAMBENO-KOMUNALNI POSLOVI I KOMUNALNA INFRASTRUKTURA**

 U skladu sa zakonskim propisima koji proizlaze iz Zakona o lokalnoj i područnoj (regionalnoj) samoupravi, Zakonu o komunalnom gospodarstvu, Zakonu o prostornom uređenju, Zakonu o gradnji, Zakonu o koncesijama, Zakonu o postupanju s nezakonito izgrađenim zgradama i općih akata Općine Garčin, u prvoj polovini 2016. razmatran je veliki broj pitanja, provođene su aktivnosti i rješavani su problemi u cilju što boljeg i kvalitetnijeg funkcioniranja komunalnih poslova i izgradnje komunalne infrastrukture.

Izdano je 61 rješenje za legalizaciju nezakonito izgrađenih zgrada i 59 rješenja obveznicima plaćanja komunalnog doprinosa.

Aktivnosti u predmetnom razdoblju:

* upisivanje nerazvrstanih cesta u vlasništvo općine,
* ispitivanje električne i gromobranske instalacije u domovima u Trnjanima i Bickom Selu
* instaliranje širokopojasnog Wi-Fi
* održavanje čistoće u mrtvačnicama
* osiguranje zgrade općine
* provođenje ZK ispravnih postupaka
* nabava LED svjetiljki za zgradu općine,
* redovito održavanje javne rasvjete,
* redovito servisiranje plinskih peći
* redovito održavanje nerazvrstanih cesta, te održavanje nerazvrstanih cesta u zimskom periodu
* izvođenje javnih radova
* radovi na nerazvrstanim cestama u Zadubravlju, Trnjanima, Garčinu, Bickom Selu i Sapcima
* sanacija nogostupa u Sapcima, Garčinu, Selni, Trnjanima
* sanacija asfaltiranih površina ispred DVD-a, u centru Garčina i ulaza u školu i dom u Trnjanima,
* redovito održavana groblja i odvoženo smeće s groblja,
* vršena deratizacija,
* čišćenje i održavanje kanala u Zadubravlju, Klokočeviku, Bickom Selu i Trnjanima
* održavanje stabala u centru Klokočevika,
* poslovi projektiranja dječjeg vrtića,
* započeli pripremni poslovi na staračkom domu
* asfaltiranje površina ispred doma i ambulante u Zadubravlju
* zacijevljen kanal ispred ambulante u Garčinu
* izgradnja požarnih putova uz dom u Klokočeviku te parking ispred doma u Klokočeviku
* izrada Elaborata učinkovitosti šumskih prometnica te prijava na Mjeru 4.3.3.
* zamjena svjetiljki javne rasvjete u Selni
* projektiranje vodovoda i kanalizacije prema domu za stare i nemoćne
* izgradnja javne rasvjete između Selne i Garčina
* izrada projekta vanjskog uređenja doma u Klokočeviku
* uređenje terase i stepeništa ispred doma te izrada drenaže i rješavanje vlage uslijed oborinskih voda doma u Klokočeviku
* izmjena krovišta ambulante u Zadubravlju
* proglašena elementarna nepogoda uzrokovana mrazom.

Da bi građanima osigurali bolje uvjete za osiguranje traktora i poljoprivrednih vozila omogućili smo vršenje tehničkog pregleda i osiguranja u društvenom domu u Garčinu.

**DRUŠTVENE DJELATNOSTI**

Provođeno je dosta aktivnosti na ovom području, a sve prema zakonskim odredbama i ovlastima, financijska pomoć je pružana svim korisnicima proračuna koji su uvršteni u program javnih potreba za 2016. godinu.

Sufinancirano je sljedeće:

* prijevoz srednjoškolskih učenika u iznosu od 27.065,00 kn
* rad kulturno-umjetničkih društava u iznosu od 56.500,00 kn
* rad ostalih udruge u iznosu od 41.168,58 kn
* rad sportskih društava u iznosu od 190.506,34 kn
* sufinanciranje programa OŠ u iznosu od 59.836,06 kn
* održavanje male škole u iznosu od 37.074,73 kn
* za vjerske zajednice izdvojeno je 52.000,00 kn
* rad komunalnog poduzeća Garčin d. o. o. u iznosu od 10.937,70 kn

**ZDRAVSTVO I SOCIJALNA SKRB**

Sukladno Zakonu o zdravstvenoj zaštiti i Zakonu o socijalnoj skrbi provođene su aktivnosti u području zdravstva i socijalne skrbi u interesu lokalne zajednice.

Izdano je 22 rješenja za naknadu građanima i kućanstvima u novcu u iznosu od 21.740,00 kn.

Izdano je 1 rješenje za pomoć osobama s invaliditetom za sufinanciranje Dječjeg vrtića Cekin u iznosu od 1.800,00 kn.

Izdano je 22 rješenje za jednokratne porodiljske naknade u iznosu od 42.500,00 kn.

Izdano je 23 rješenja za naknade građanima i kućanstvima u naravi – prehrana u iznosu od 27.500,66 kn.

Za ostale naknade iz proračuna u naravi izdano je 20 rješenja i utrošeno 8.419,74 kn.

Pružana je financijska i materijalna pomoć oko organizacija akcije dragovoljnog darivanja krvi.

Provođena je aktivnost „Pomoć i njega u kući“ starim i teško pokretnim osobama za što je utrošeno 19.168,94 kn.

**ZAŠTITA I SPAŠAVANJE I VATROGASTVO**

 Sukladno Zakonu o zaštiti i spašavanju i Zakona o vatrogastvu, aktivnosti su usmjerene za poboljšanje i organizaciju zaštite i spašavanja i održavanje kvalitetnog rada vatrogastva na području općine.

 Prema Zakonu o zaštiti i spašavanju Općina mora osigurati financijska sredstva za provođenje mjera zaštite i spašavanja. Prema Zakonu o vatrogastvu, za vatrogasnu djelatnost potrebno je izdvojiti 5% proračuna Općine godišnje.

Za dobrovoljno vatrogastvo u predmetnom periodu izdvojeno je 35.000,00 kn, za civilnu zaštitu 1.000,00 kn, a za HGSS 5.000,00 kn.

**JAVNOST RADA I PROVEDBA ZAKONA O PRAVU NA PRISTUP INFORMACIJAMA**

 U izvještajnom razdoblju redovito je ažurirana službena Internet stranica općine www.opcina-garcin.hr, a sve u cilju transparentnosti rada općinske uprave. U brojnim kontaktima s građanima nastojalo se udovoljiti njihovim zahtjevima i upitima, koji su vrlo često isključivo informativnog ili savjetodavnog karaktera.

 Prema Zakonu o pravu na pristup informacijama u izvještajnom razdoblju nije bilo zaprimljenih zahtjeva.

**ZAVRŠNA I POZDRAVNA RIJEČ**

 Temeljem Zakona o lokalnoj (područnoj) samoupravi i upravi i odredbama Statuta Općine Garčin, u svojstvu općinskog načelnika podnosim i dostavljam ovo Izvješće o radu za razdoblje siječanj – lipanj 2016. godine, u kojem su opisane sve aktivnosti koje sam izvršavao i provodio, zajedno sa zamjenikom načelnika i službenicima Jedinstvenog upravnog odjela, a u cilju funkcioniranja i zakonskog poslovanja općine i u skladu s trenutnom situacijom i vremenu recesije i krize.

 Maksimalno sam nastojao da zakonske i statutarne zadaće obavljam u okvirima zakonskih odredbi, temeljito i odgovorno.

 Želim istaći da je suradnja Općinskog vijeća i mene, kao čelnika izvršne vlasti i zakonskog zastupnika općine, kvalitetna, a to potvrđujemo redovitim dolascima na sjednice i donošenjem akata od važnosti za razvoj i budućnost Općine Garčin.

 Također želim istaći korektnu i dobru suradnju sa svim predstavnicima mjesnih odbora, voditeljima drugih gospodarskih i kulturnih institucija te predstavnicima svih udruga koje djeluju na području Općine Garčin.

 S poštovanjem,

NAČELNIK OPĆINE GARČIN

 Mato Grgić, dipl. iur.